王安 (天启宦官)
參考文獻

《酌中志·卷九·正監蒙難紀略》
故司禮監掌印太監王公諱安，字允逸，號寧宇，直隸保定府雄縣人。萬曆六年選入皇城內書堂讀書，撥司禮監為掌印馮太監保名下，已故秉筆曾任承天監守備太監杜茂照管。杜陝西人，耿介好學。監少之時，讀書習，多玩嬉，不勤苦，杜將監坐於凳上，用繩縛監股仿桌之兩腳，或書仿不中程，即以夏楚從事，其嚴督如此。及馮籍沒後，監以年幼未經退下，蓋張宏輩卵翼庇護之也。神廟二十年後，廉知監學問優博，性孤介，又有先監矩密薦，遂於光廟未膺冊立之前，御點為皇長子伴讀。光廟之乳媼姓曾，直隸人也。光廟升遐發引後，神主虞祭回，進德勝門，曾氏長跪路傍，伏塵號痛，時禮臣周道登等，大金吾駱思恭等感歎之。見吏科侯震暘疏，光廟生母恭妃王老娘娘居景陽宮，是以母子同住，曾氏毫無怠肆。光廟髫齔，曾氏即出宮不入矣。萬曆二十九年春，光廟移居慈慶宮，從此母子暌隔不相見，惟監擁護保衛之功為多。
及是年十月十五日，光廟膺冊立後，神廟點徐文兆為典璽局郎，韓本用為紀事，吳進忠為典璽局寫字，鄒義、王安、李實等伴讀，盧進為典膳，張忠、劉忠、劉朝等各為典兵等局官。陳應科、王輔等為近侍。及光廟大婚禮後，講讀漸稀，佞臣王輔、劉朝等日以鼓樂、毯馬、弓矢導引獻諛，甚而私向外廷指稱令旨，以囑托事情。初徐文兆與典兵張忠相爭，光廟奏聞，神廟震怒，俱降做淨軍墩鎖，皇貴妃鄭娘娘再三懇赦。後知其曲在張不在徐，遂復原職，而張忠遇赦不赦，至四十八年七月始釋，竟以病廢。此張忠非承奉張忠也，而徐文兆、盧進皆年老病卒。
先是萬曆四十幾年，王輔有罪，被東廠盧太監受奏，神廟下輔法司獄，輔在獄中益狂肆不悛，復將所使小廝打死，夜沉於井，事發問絞。至天啟六年，王體乾奉旨，五年大審，逆賢力救出之，後升天壽山定陵簽書，改姓馬，蓋輔亦監之仇也。所以逆賢臭味同焉。初光廟在青宮時，偶宮人王秋榮縊死，監執欲實奏神廟，而鄒義等恐滋事端，遂以病故奏聞。於是光廟每憚監嚴直，優禮雖加，而心疏畏之。乙卯五月挺擊時，光廟令旨稱本官云云。監視草也。神廟賜光廟銀數千兩以慰之，始升監玉帶。監是時已久謝病家居，幾年節冬至千秋等節，或入宮叩見，一日半日而已。近侍魏朝、施大用等皆監名下也。朝後改名王國，升管事，掌兵仗局印，天啟元年為逆賢所害。施大用素占風望氣，善躲閃得苟存。監既萬曆年間頻杜門養屙，時沉酣典籍，無書不窺，每寫扇送相知士大夫，而門多正人，凡事多效法先監之所為。先監形不魁梧，而耳白過面，兩目如曙星，闊口黑齒，然聲甚啞，十步之外人不能聞。監頗效其啞，蓋拘於惜氣養生之術，又以為先監之賢在皋陶之喑也，人多以此少之。
光廟登極，監匡輔秉政，凡潛邸著勞者各營求美印，監惟掌巾帽局一印，而納約自牖，知無不言。八月初六日，周朝瑞疏言「慎初三要」，光廟震怒，欲因金花銀兩杖朝瑞，賴監力救得降調。光廟孝養神廟皇貴妃鄭老娘娘於慈慶宮，及保全久事神廟管事牌子魏學顏、胡進、常雲等各升秩子告，及發內帑助邊，起鄒元標、王德元等議興大工。一月之間，善政種種，皆監獨力讚導之也。
監為人清臒多病，後服人參始漸腴，然不甚強壯，凡隨侍先帝朝講，皆賴人扶掖始行。初移宮時，亦曾聽魏朝之言，曲救逆賢之命，見《客魏始末》語中。監白皙，兩目炯炯，素與文書房金太監忠契厚，金所刊《御世仁風》列監名焉。逆賢擅政之日，此書人皆不敢蓄。後金亦蒙今上眷注，升秉筆御用監印。金性寬緩，而監性卞急，然同年契愛，無逾兩人者。先帝登極月餘，客氏寵伊始，曾欽賜客氏人參一袋，約重二三十斤，逆賢即攘奪抱赴監直房曰：天賜富貴，叩獻作湯用。其趨附諂諛如此。監自秦昌元年八月，至天啟元年五月，其直房先在乾清門裹之西南廊，後遷住於隆道閣西小房。每稱病靜坐，曾蒙先帝御書「輔朕為仁明之主」七字於扇以賜之。不常在御前，或有事，但挽拽一至而已。凡有文書，皆趙恩、張永齡等呈稟，監不開口明說，止於膝上或案上用右手食指作畫字寫字形，或眼語頤指，非久侍者不能通其意，間不能會意而致怒遭責者比比也。初監作伴讀時，杜任承天守備，叔侄曾失和，先監每調劑之。及監侍先帝奏薦杜某舊人多學，升秉筆未久任，以老病卒。又謀欲於留都，改葬馮太監骸骨未果而罹禍焉。監性雖峭直嚴急，然頗樂道人善，凡有寸長者，皆不忍泯。天啟元年三月，初興光廟陵工大工，秉筆高公諱時明者掌內官監印，恐不勝任而辭印之第三疏有曰：微臣局量已盈，敞車難以任重云云。監擊節賞之曰：破車硬著好，路兒化得妙。此誰筆也？高公曰：本監寫字劉時泰也。累臣原名時泰，避光廟年號改此。監曰：名下果無虛士，老公宜厚遇之。高公至直房隨喚累臣慰勉，以銀兩錢幣旌之，且顧左右曰：怎得滿皇城官人，多好學讀書，如劉長官，我方喜也。又先監矩於萬曆乙巳冬，奏請神廟重刊《大學衍義補》，至卒後十餘年始刊完。累臣曾具草募化同會之人，捐資印造，焚化一部，以慰泉下。供安一部，以示永久。其單前弁言乃己未年罪中語。監後見而愛之，遂留置之案側，凡夙望多學，如邊靜寧、趙思諸人，間指示之曰：此我華中有志懷本人也。其獎誘後人如此。
監於天啟元年五月得告，隨奉旨著掌司禮監印，乃眺遊西山，辭不即赴。其疏有云：臣願領罪不領官等語。蓋一腔忠憤氣稍不平，致小人乘隙，攘其印而阻於內，又有邪人建議於外而阻其出，仍復構謀陷害以畢其命。方逆賢欲下手殺監，尚懷前救命恩，猶預未忍時，王體乾急欲掌印，遂以危言動客氏，客氏密向逆賢曰：外邊或有人救他，聖心若一回，你我比西李何如？終吃他虧。賢意始決。遂降監南海子淨軍，即升劉朝南海子總提督，令代宋太監晉，以宋長者不忍殺監，而朝敢任之，亦以朝平素與監不合也。朝到任之後，遂禁其家人，絕其飲食，今日改調某園，明日改調某鋪，漸漸危迫。一二村民不忍監餒，或暗餉一糕一餅者，即痛遠斥之。監饑甚，自於籬落間[A12D]刨蘿蔔，袖藏於夜半竊食之，又數日不死。朝欲徼客、魏之喜，遂密授意於下手者撲而縊殺之，備見崇禎元年十二月內曹太監化淳等參丁紹等疏中。
初監奉有掌司禮監印之旨也，原擬疏辭，再奉溫旨即出，不意科臣霍維華有疏規刺，監以抄揭差名下曹公見高公。是時，高公已居林下，頗為谘嗟，然已無可奈何。又經略熊廷弼再起赴遼，雅敬重監，及都憲鄒元標等後聞監亡，咸為之流涕悼惜也。監受窘未卒之先，秋雨霖霪，霏微慘黯，天日無光，怒風悲號，高公徐步簷前，仰天歎息曰：王老爺難矣。又數日復密向累臣曰：我夢王老爺青衣小帽來見，默而不言，其必西歸乎？主仆私語，淚不覺盈盈下，恐人見隨拭之。累臣得《舊唐書·列傳》讀之，有張柬之等五人不得令終狀誦與高聽，又至別讚有曰：天地為籠，去將安所？更心如刺，促收之不忍聽焉。至翌日，聞監果死矣。時辛酉九月二十四日也。其名下惠公進皋、曹公化淳、王公裕民、楊公春、張公若愚等，皆重責，酷刑備至。凡發南京者，晝則墩鎖，夜則打更。曹公等數人先在北京更鼓房打更，不數月亦發南京。又文書房趙恩數人、張永齡、寫字史輔民皆監之經理本章者，及監掌家張和等俱被逆賢害死。
嗚呼！惜哉，監之為人也！器宇嚴毅，鶴立昂霄，始惑魏朝之言力救逆賢之命，而認賊為子，誤中妖媼之諂，遂為所圖。視王體乾為道義友，卒攘其位而斃其命，世事糾紛翏轕，誠有出於意料外，真不可以成敗論英雄也。當辛酉五月初，高公最先告病候旨，詣河邊直房，監尚在官，曾具密奏薦留高公，內引云「未有仁而遺其親，未有義而後其君」之句，高公力止之。若此奏曾上則高公必繼監受害，豈能至今日哉！自光廟寵眷西李老娘娘，遠在東李、傅兩位老娘娘之上，監恒不懌，見西李老娘娘未嘗叩也。西李老娘娘下用事之李進忠、姚進忠、劉遜、劉尚禮、薑昇等諸人，招權納賄，無所不至。既移宮之後，便該以正義尊崇。神廟昭妃劉老娘娘，俾先帝朔望朝謁，盡承重之禮。凡有應議之事，間有奏請，一一施行之，亟屏退客氏於外，而制馭逆賢，優以金帛，隆其虛銜可也。乃西李既退，而客氏炎炎，體乾縮朒，而逆賢日盛，誰作厲階毒痛中外哉？於此見監讀書極博，呂極高，守極介，性極骨鯁，有大臣風。其實於經國之體，圖事之機，曾不無疏漏，蓋有未能盡善者焉。悲夫，痛哉！當今之世能再得憐才勉學之人如監者，誰耶？人之云亡，邦國殄瘁，豈非天哉？今上登極後即沾恩恤，崇禎二年夏，曹太監化淳等復具疏，催部覆改祠額名「復蒙聖恩」，賜祠額曰：昭忠。為後世榮也。監廣交遊，善貿易，靈濟宮西有布鋪一處，歲出息若干，各處房租又若干，是以雖處青宮冷局二十餘年，而財用充裕，未嘗乏也。監又善書好奕，奕或輸則必詭著以求勝方已，又矜滿孤立，卞急馭下，頗為知道脫俗者惜之。是以知其涵養，尚未純粹如先監矩也，或亦各成其是而已矣。